題王尉半竹
作者：方岳
朝代：宋

paragraphs: 吾始過西齋，破於玉川屋。
中有山澤癯，雪燈共夜讀。
秋聲入雨聽，手携牆下竹。
携鋤斸荒苔，寧甘食無肉。
今春初行鞭，稍覺風月肅。
既成爲詩喜，破奉起新築。
舊聞君家猷，興寄尚幽獨。
一日無此君，亦自憎面目。
君其幾代孫，秀色若可掬。
萬事不挂口，翛然對寒玉。
城中寸金地，官舍迫林麓。
曾微百肘寬，難雜以花木。
尚遺一半何，留之與雲宿。